Ο **Ανδρέας Μπουχαλάκης** (Ηράκλειο Κρήτης, 5 Απριλίου 1993) είναι Έλληνας επαγγελματίας ποδοσφαιριστής που αγωνίζεται ως κεντρικός μέσος στην ομάδα της 2. Μπούντεσλιγκα, Χέρτα Βερολίνου.

Καριέρα
-------

### Εργοτέλης

Ο Ανδρέας Μπουχαλάκης έκανε τα πρώτα του βήματα στον χώρο του ποδοσφαίρου στις ακαδημίες του Εργοτέλη, στον οποίο βρέθηκε από πολύ μικρή ηλικία. Αρχικά αγωνιζόταν αποκλειστικά και μόνο στα ελληνικά πρωταθλήματα νέων, ωστόσο οι συνεχόμενες πολύ καλές του εμφανίσεις οδήγησαν τη διοίκηση του κρητικού συλλόγου να τον καλέσει προκειμένου να υπογράψει το πρώτο του επαγγελματικό συμβόλαιο τον Μάιο του 2011 κι ενώ διένυε τότε το 18ο έτος της ηλικίας του.

Μετά την υπογραφή επαγγελματικού συμβολαίου ξεκίνησε να κάνει προπονήσεις με την πρώτη ομάδα, χωρίς ωστόσο να καταφέρει να βρει αμέσως θέση στη βασική σύνθεση της ομάδας. Το επίσημο ντεμπούτο του με τον Εργοτέλη πραγματοποιήθηκε στις 11 Δεκεμβρίου 2011, όταν και πέρασε ως αλλαγή στα τελευταία λεπτά του νικηφόρου εντός έδρας αγώνα με αντίπαλο τη Δόξα Δράμας (2-1).

Το καλοκαίρι του 2012 έλαβε μέρος στην προετοιμασία με την πρώτη ομάδα του Εργοτέλη και στη συνέχεια μονιμοποιήθηκε στην αρχική ενδεκάδα του κρητικού συλλόγου. Το τέλος της αγωνιστικής περιόδου 2012-13 βρήκε τον Μπουχαλάκη να έχει πραγματοποιήσει σε πρωτάθλημα (Β' Εθνική) και κύπελλο Ελλάδας 40 συμμετοχές, ενώ παράλληλα κατάφερε να πετύχει έξι γκολ και να μοιράσει δύο ασίστ. 

### Ολυμπιακός Πειραιώς

Οι πολύ καλές του εμφανίσεις με την κρητική ομάδα προκάλεσαν το ενδιαφέρον αρκετών ομάδων, τόσο εντός, όσο και εκτός ελληνικών συνόρων. Η ομάδα η οποία τελικά κατάφερε να τον αποκτήσει ήταν ο Ολυμπιακός Πειραιώς, ο οποίος απέκτησε τα δικαιώματά του έναντι 150.000 ευρώ, προχωρώντας παράλληλα στην απόκτηση και του Μανώλη Τζανακάκη, συμπαίκτη του Μπουχαλάκη στον Εργοτέλη. Παρά την απόκτησή τους από την ομάδα του Πειραιά, η διοίκηση του ερυθρόλευκου συλλόγου αποφάσισε να παραμείνουν και οι δύο ως δανεικοί στον Εργοτέλη, προκειμένου να πάρουν περισσότερες επίσημες συμμετοχές αλλά και εμπειρίες σε έναν σύλλογο που είχαν ήδη εγκλιματιστεί και δεν θα υπήρχαν προβλήματα προσαρμογής.

Μετά το τέλος της αγωνιστικής περιόδου 2013-14, οπότε και έληξε ο μονοετής δανεισμός του Μπουχαλάκη στον Εργοτέλη, επέστρεψε στον Ολυμπιακό έχοντας προηγουμένως πραγματοποιήσει με την κρητική ομάδα σε όλες τις εγχώριες διοργανώσεις 31 συμμετοχές (τις περισσότερες ως βασικός) και έχοντας πετύχει και δύο γκολ. Έλαβε κανονικά μέρος στην προετοιμασία του Ολυμπιακού και ο προπονητής του συλλόγου Μίτσελ τον συμπεριέλαβε στην αποστολή που συμμετείχε στο διεθνές τουρνουά International Champions Cup. Ο Μπουχαλάκης αγωνίστηκε και στους τρεις αγώνες που έδωσε ο σύλλογος με αντιπάλους τις Μίλαν, Λίβερπουλ και Μάντσεστερ Σίτι, ενώ παράλληλα πέτυχε ένα εξαιρετικό γκολ (με σουτ πολλά μέτρα εκτός περιοχής και την μπάλα να παίρνει αρκετά φάλτσα κατά τη διάρκεια της πορείας της προς τα δίχτυα), στον πρώτο αγώνα του Ολυμπιακού με αντίπαλο τη Μίλαν (3-0), το οποίο ψηφίστηκε ως το καλύτερο της διοργάνωσης. Η πολύ καλή του παρουσία στο τουρνουά αυτό, αλλά και η γενικά σταθερά καλή απόδοση του στους υπόλοιπους φιλικούς αγώνες και στις προπονήσεις, οδήγησαν στην παραμονή του στη βασική σύνθεση του ερυθρόλευκου συλλόγου.

Ο Μπουχαλάκης το επίσημο ντεμπούτο του με τη φανέλα του Ολυμπιακού το πραγματοποίησε στις 30 Αυγούστου 2014, ως αλλαγή, εναντίον του Παναιτωλικού (1-1). Ως βασικός ξεκίνησε στο ντεμπούτο του με τη φανέλα του Ολυμπιακού, στο κύπελλο, απέναντι στην Παναχαϊκή, σε έναν αγώνα που έληξε 0-1 υπέρ του Ολυμπιακού. Στις 3 Ιουνίου 2016, ο Ολυμπιακός ανακοίνωσε επίσημα την επέκταση του συμβολαίου του νεαρού μέσου με τον σύλλογο ως το καλοκαίρι του 2020.

### Νότιγχαμ Φόρεστ

Στις 27 Ιουλίου 2017, η Νότιγχαμ Φόρεστ, ανακοίνωσε την απόκτηση του Έλληνα ποδοσφαιριστή, υπογράφοντας συμβόλαιο συνεργασίας για τα επόμενα τρία χρόνια. Στο ντεμπούτο του με τον αγγλικό σύλλογο σημείωσε δύο τέρματα.

### Επιστροφή στον Ολυμπιακό

Ο Μπουχαλάκης επέστρεψε στον Ολυμπιακό τον Ιούλιο του 2018. Στις 23 Αυγούστου του 2018, σκόραρε με κεφαλιά ενάντιας της Μπέρνλι, έπειτα από εκτέλεση φάουλ του Κώστα Φορτούνη, στην νίκη του Ολυμπιακού με 3-1 επί της Αγγλικής ομάδας για τα πλέι-οφ του Γιουρόπα Λιγκ.  Αυτό ήταν και το πρώτο του γκολ σε ευρωπαϊκή διοργάνωση. Στις 31 Μαρτίου του 2019, σκόραρε απέναντι στον Ατρόμητο, σημειώνοντας το πρώτο του τέρμα στην σεζόν στην Σούπερ Λιγκ. 

### Δανεισμός στην Κόνιασπορ

Στις 2 Φεβρουαρίου του 2023, ανακοινώθηκε από την Τουρκική Κόνιασπορ, ως δανεικός από τον Ολυμπιακό. 

### Χέρτα Βερολίνου

Στις 31 Αυγούστου του 2023, ανακοινώθηκε και επίσημα από την Χέρτα Βερολίνου μέχρι το 2025, η οποία την σεζόν 2023/24 αγωνίζεται στην δεύτερη κατηγορία της Γερμανίας.

Εθνικές ομάδες
--------------

Υπήρξε διεθνής με τις μικρές εθνικές ομάδες της Ελλάδας και συγκεκριμένα έχει πραγματοποιήσει με την εθνική Νέων (Κ19) επτά συμμετοχές, με την εθνική Νέων (Κ20) έξι συμμετοχές και ένα γκολ, ενώ με την εθνική Ελπίδων (Κ21) οκτώ συμμετοχές, έχοντας πετύχει και ένα γκολ.

Τον Αύγουστο του 2017 κλήθηκε για πρώτη φορά στην εθνική Ανδρών, για τις εντός έδρας αναμετρήσεις εναντίον της Εσθονίας και του Βελγίου για τα προκριματικά του Μουντιάλ 2018.

Τίτλοι - Διακρίσεις
-------------------

### Συλλογικοί

Ολυμπιακός
* Πρωταθλήματα Ελλάδας: **6** (2014-15, 2015-16, 2016-17,2019–20,2020-21,2021-22)
* Κύπελλο Ελλάδας: **2** (2014-15, 2019-20).

### Ατομικές διακρίσεις

* Καλύτερος νέος παίκτης του ελληνικού πρωταθλήματος την σεζον 2012-13
* Μέλος της καλύτερης εντεκάδας του ελληνικού πρωταθλήματος την σεζον 2020-21

Παραπομπές
----------

1. ↑  «Επαγγελματίας ο Μπουχαλάκης» [Bouchalakis a professional] (στα Greek). Athletic Radio 104.2. 19 Μαΐου 2011. Ανακτήθηκε στις 19 Ιουνίου 2013. CS1 maint: Μη αναγνωρίσιμη γλώσσα (link)
2. ↑  «Ο ΑΝΔΡΕΑΣ ΜΠΟΥΧΑΛΑΚΗΣ ΣΤΟ ERGOTELIS.GR» [Andreas Bouchalakis] (στα Greek). ergotelis.gr. 12 Δεκεμβρίου 2011. Ανακτήθηκε στις 19 Ιουνίου 2013. CS1 maint: Μη αναγνωρίσιμη γλώσσα (link) [*νεκρός σύνδεσμος*]
3. ↑  Στον Ολυμπιακό ο Μπουχαλάκης, www.sport24.gr
4. ↑  AthleticRadio.gr, "Έκλεισε" στον Ολυμπιακό και ο Μπουχαλάκης! - Ανακτήθηκε 19.10.2014
5. ↑  Onsports.gr, Εργοτέλης: Επιστροφή για Μπουχαλάκη, Τζανακάκη - Ανακτήθηκε 19.10.2014
6. ↑  Καλύτερο γκολ στο ICC το γκολ του Μπουχαλάκη, www.sportdog.gr
7. ↑  Contra.gr, Παναιτωλικός - Ολυμπιακός 1-1 - Ανακτήθηκε 19.10.2014
8. ↑  Sport24.gr, Παναχαϊκή - Ολυμπιακός 0-1 - Ανακτήθηκε 19.10.2014
9. ↑  «Ανανέωσαν Φορτούνης και Μπουχαλάκης | www.enikos.gr - Αθλητισμός».. Ανακτήθηκε στις 2017-03-27.
10. ↑  «Reds bring in Bouchalakis». 27 Ιουλίου 2017. Ανακτήθηκε στις 27 Ιουλίου 2017.
11. ↑  Σκόραρε δύο γκολ με τη Νότιγχαμ ο Μπουχαλάκης, www.zougla.gr
12. ↑  «Με Φορτούνη και Μπουχαλάκη 3-1 ο Ολυμπιακός την Μπέρνλι». *Μαλεβιζιώτης*. 23 Αυγούστου 2018. Ανακτήθηκε στις 2 Σεπτεμβρίου 2023.
13. ↑  TEAM, ΦΩΣ (31 Μαρτίου 2019). «Ολυμπιακός - Ατρόμητος: Γκολ του Μπουχαλάκη για το 2-1 (vid)». *Fosonline.gr*. Ανακτήθηκε στις 2 Σεπτεμβρίου 2023.
14. ↑  «Μπουχαλάκης: Από τον Ολυμπιακό στην Κόνιασπορ και επίσημα | Gazzetta». *www.gazzetta.gr*. Ανακτήθηκε στις 2 Σεπτεμβρίου 2023.
15. ↑  «Ολυμπιακός: Ανακοινώθηκε από την Χέρτα Βερολίνου ο Μπουχαλάκης». *ProtoThema*. 31 Αυγούστου 2023. Ανακτήθηκε στις 2 Σεπτεμβρίου 2023.
16. ↑  Redplanet.gr, Νίκη στο 89' για την Εθνική Νέων, γκολ ο Μπουχαλάκης! Αρχειοθετήθηκε 2013-08-02 στο Wayback Machine. - Ανακτήθηκε 19.10.2014
17. ↑  Κάλεσε τον Μπουχαλάκη στην Εθνική ο Σκίμπε, www.sportotal.gr[*νεκρός σύνδεσμος*]

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Το προφίλ του Μπουχαλάκη στο transfermarkt.co.uk
* Η καριέρα του Ανδρέα Μπουχαλάκη στο soccerway.com
* Το προφίλ του Μπουχαλάκη στο Olympiacos.org
* Το προφίλ του Μπουχαλάκη στο Superleage.net Αρχειοθετήθηκε 2014-09-28 στο Wayback Machine.